b'\n_START_ARTICLE_\nPara sa Hopeless Romantic\n_START_SECTION_\nBuod\n_START_PARAGRAPH_\nInisip ni Becca (Nadine Lustre) na nasa kanya na ang lahat ng nais niya sa buhay, hanggang sa isang araw ay nakipaghiwalay sa kanya ang kasintahan niyang si Nikko (James Reid). Mula roon, nagsimulang bumagsak ang lahat ng mga pangarap niya. Upang makabangon, nagsimula siyang sumulat ng kuwento tungkol kay Ryan (I\xc3\xb1igo Pascual), isang estudyanteng may lihim na pagtingin sa kanyang kaklaseng si Maria (Julia Barretto). Subalit bago pa man niya masabi ang tunay niyang nararamdaman, naaksidente siya at nakoma. Matagpuan kaya ng apat ang "masayang katapusan" (happy ending) ng kani-kanilang mga kuwento na kanilang inaasam?\n_START_SECTION_\nPaglalabas\n_START_PARAGRAPH_\nNabago nang ilang ulit ang nakatakdang petsa ng paglalabas ng pelikula. Orihinal itong nakatakdang ipalabas noong Enero 2015, pagkatapos ay nausog ito patungong Marso 2015. Sa huli\'y nagpasiya ang Star Cinema na baguhin ang nakatakdang petsa at ipinalabas ito sa wakas noong 13 Mayo 2015.\n_START_SECTION_\nPagsusuri ng mga kritiko\n_START_PARAGRAPH_\nNakatanggap ang Para sa Hopeless Romantic ng magkakaibang puna mula sa mga kritiko ng mga pelikula._NEWLINE_Tinawag ni Oggs Cruz ng Rappler ang pelikula bilang "disente, hindi mapanakit, at tunay na mapang-unawa," at tinukoy na ang pelikula\'y hindi gaanong masalimuot at tunay na nakaangkla sa realidad, na siyang nagbibigay-kaibhan sa ibang romantikong pelikula. Ayon kay Cruz, "Marahil ang pinakakapansin-pansing bagay hinggil sa Para sa Hopeless Romantic ay ang pakiramdam nito na tunay na sumasalamin sa realidad. Habang ang ibang romantikong pelikula\'y tila nakakahon sa isang alternatibong Pilipinas kung saan lahat ay makulay at masigla, at nagbibigay sa mga tauhan nila ng mga dahilan upang ituon ang sarili sa pag-ibig sa halip na sa ibang bagay, ang pelikula ni Ranay ay nakalapat sa mundong higit na pamilyar at nararamdaman._NEWLINE_Pinuri rin ni Cruz ang pagganap ng pangunahing aktres na si Nadine Lustre, na pumansin sa pagiging taos-puso nito sa pagganap kay Becca, na nagsabing "Nagagawa ni Lustre na pagalawin ang karakter na taglay ang tila walang-saysay niyang paghihirap. Namimighati siya dahil hindi niya magawang makabangon, na umaabot sa puntong lumilikha siya ng mga mabalasik na mga kuwento hinggil sa kawalang-halaga ng pag-ibig. Nananangis siya nang taos-puso at may mataas na pagpupunyagi, at humahagikgik siya nang may kasiglahan nang nakaharap niya ang pagkakataong makahanap ng bagong pag-ibig sa pamamagitan ng nabuong usapan sa upuan."_NEWLINE_Samantala, nagbigay naman si Philbert Ortiz-Dy ng Click the City ng mabagsik na puna sa pelikula, na nagsabing ang Para sa Hopeless Romantic ay tunay na walang pag-asa. Dagdag pa niya, "At ganun na nga, ang kuwento\'y tungkol lamang sa paghihintay sa dalawang tao para magkabalikan, kahit na hindi naman talaga malinaw kung bakit nga ba dapat maging sila. Walang gaanong dahilan upang abangan ang resulta nito. Hindi rin gaanong namuhunan ang pelikula sa kanilang kasiyahan bilang magkapareha. Ginamit ng pelikula ang tadhana upang mailayo ito sa kakulangan ng aktuwal na pag-usad ng istorya." Dagdag na tweet pa ni Dy, ang pelikula ay "walang pag-asa, oo, romantiko, hindi."\n_START_SECTION_\nSa takilya\n_START_PARAGRAPH_\nAyon kay Rod Magaru, ang pelikula ay malaki ang kinita na ipinrodyus ng Viva at itinaguyod ng Star Cinema, na kumita ng \xe2\x82\xb18 milyon sa unang araw nito ayon sa tweet ni Mico del Rosario ng Star Cinema Ad Promo._NEWLINE_Sa dalawang linggong pagpapalabas ng pelikula\'y kumita ito ng mahigit \xe2\x82\xb150 milyon o $1.14 milyon sa takilya, ayon sa Box Office Mojo.'